ธนาคารออมสิน เตรียมออก 3 แนวทางแก้ไขปัญหามาตรการควบคุมการปล่อยสินเชื่อเพื่อซื้อที่อยู่อาศัย
ธนาคารออมสิน เตรียมออก 3 แนวทางแก้ไขปัญหามาตรการควบคุมการปล่อยสินเชื่อเพื่อซื้อที่อยู่อาศัย ช่วยเหลือประชาชนที่ต้องการมีที่อยู่อาศัยเป็นของตนเองนายชาติชาย พยุหนาวีชัย ผู้อำนวยการธนาคารออมสิน เปิดเผยถึงแนวทางการแก้ไขปัญหาสถาบันการเงินปฏิเสธการให้สินเชื่อ หลังจากรัฐบาลมีมาตรการควบคุมการปล่อยสินเชื่อเพื่อซื้อที่อยู่อาศัย ตั้งแต่วันที่ 1 เมษายนที่ผ่านมา ว่า ในการประชุมคณะกรรมออมสิน ในวันที่ 18 มิถุนายนนี้ ธนาคารเตรียมนำ 3 มาตรการช่วยเหลือผู้ที่ต้องการมีที่อยู่อาศัย แต่ติดปัญหาสถาบันการเงินปฏิเสธการให้สินเชื่อ เข้าสู่การประชุมคณะกรรมการธนาคาร วงเงินประมาณ 15,000 - 20,000 ล้านบาท โดยมาตรการแรกเป็นการออมก่อนกู้ จะให้ผู้ที่ประกอบอาชีพอิสระ เช่น พ่อค้า แม่ค้า มาออมเงินกับธนาคาร เพื่อเป็นการยืนยันความสามารถชำระหนี้ หากขอกู้ 1 ล้านบาท ต้องมีมีรายได้ 15,000 บาทต่อเดือน จะมีภาระการผ่อน 7,000 บาทต่อเดือน โดยธนาคารไม่ต้องวิเคราะห์รายได้อีก เนื่องจากอาชีพกลุ่มนี้ไม่สามารถพิสูจน์รายได้ ส่วนมาตรการที่2 ธนาคารจะปล่อยสินเชื่อให้กับผู้ประกอบการพัฒนาอสังหาริมทรัพย์ และให้ผู้ที่ต้องการซื้อที่อยู่อาศัยมาผ่อนดาวน์กับโครงการ เพื่อดูความสามารถชำระหนี้ เมื่อครบระยะเวลา 2 ปีตามกำหนด จึงให้โอนผู้ผ่อนดาวน์มาเป็นผู้กู้รายย่อยของธนาคาร ขณะที่มาตรการที่ 3 การผ่อนปรนอัตราดอกเบี้ยให้กับลูกค้า ในอัตราพิเศษร้อยละ 3 ต่อปีถึง 3 ปี เช่น วงเงินกู้ 1 ล้านบาทจะจ่ายผ่อนเพียง 2,000 บาทต่อเดือน ซึ่งธนาคารจะพิจารณารายได้ในอนาคต 3 ปีแรกของลูกค้าสำหรับมาตรการกำกับสินเชื่อที่อยู่อาศัย หรือ LTV ของธนาคารแห่งประเทศไทย ผู้อำนวยการธนาคารออมสิน ยืนยันว่า จะไม่มีผลกระทบกับผู้กู้สัญญาแรก หรือมีบ้านหลังแรกและไม่เกิน 10 ล้านบาท แต่มาตรการของออมสินออกมาแก้คนที่กู้ไม่ผ่าน หรือรายได้ไม่พอ ซึ่งนโยบายที่ดำเนินการอยู่ในปัจจุบันไม่ว่าจะเป็นสินเชื่อประชาชน สินเชื่อโฮมสเตย์ สินเชื่อบ้าน ยังสามารถตอบสนองนโยบายรัฐบาลในการช่วยเศรษฐกิจฐานราก